DA Den Europæiske Unions Tidende C 45/18

Appel iværksat den 22. november 2013 af Total SA til prøvelse af dom afsagt af Retten (Fjerde Afdeling) den 13. september 2013 i sag T-548/08, Total SA mod Europa-Kommissionen

(Sag C-597/13 P)

2014/C 45/33

Processprog: fransk

Parter

Appellant: Total SA (ved avocats E. Morgan de Rivery og E. Lagathu)

Den anden part i appelsagen: Europa-Kommissionen

Appellanten har nedlagt følgende påstande

— Principalt: — Ophævelse af Rettens dom af 13. september 2013 i sag T-548/08, Total mod Europa-Kommissionen, i sin helhed i henhold til artikel 256 TEUF og artikel 56 i protokol nr. 3 vedrørende statutten for Den Europæiske Unions Domstol. — De for Retten nedlagte påstande tages til følge. — Følgelig annulleres Kommissionens beslutning K(2008) 5476 endelig af 1. oktober 2008 om en procedure efter EF-traktatens artikel 81 og EØS-aftalens artikel 53 (sag COMP/39.181 — Lysvoks).

— Subsidiært: — Rettens omgørelseskompetence udøves i henhold til artikel 261 TEUF til at nedsætte den bøde, som Total er blevet pålagt.

— Under alle omstændigheder: — Europa-Kommissionen tilpligtes at betale sagens omkostninger, herunder Total’s omkostninger for Retten.

Anbringender og væsentligste argumenter

Til støtte for sit søgsmål har appellanten påberåbt sig tre principale anbringender og ét subsidiært anbringende.

For det første har appellanten gjort gældende, at Retten har tilsidesat kontradiktionsprincippet ved at afsige to domme den samme dag, hvilket førte til en ændring af karakteren af det ansvar, som sagsøgeren blev pålagt, og dermed en skærpelse heraf.

For det andet har appellanten gjort gældende, at der blev begået retlige fejl med hensyn til begrundelsen i Rettens dom. Dels har Retten begået en retlig fejl i forbindelse med dens legalitetskontrol ved ikke at annullere beslutningen på grund af Kommissionens tilsidesættelse af begrundelsespligten. Dels har Rettens tilsidesat begrundelsespligten inden for rammerne af sin omgørelseskompetence i henhold til artikel 261 TEUF.

For det tredje har appellanten kritiseret Retten for at have begået retlige fejl inden for rammerne af sin omgørelseskompetence i henhold til artikel 261 TEUF ved at afvise at nedsætte appellantens bøde i samme omfang som den bøde, der er blevet pålagt datterselskabet Total Raffinage Marketing. Retten har for det første foretaget en urigtig bedømmelse af rækkevidden af sin omgørelseskompetence ved at ændre den solidariske og særlige karakter af appellanten og datterselskabets ansvar, selv om den kun har mulighed for at ændre bødens størrelse. For det andet finder appellanten, at Retten har tilsidesat Domstolens praksis om et moderselskabs ansvar for datterselskabets ulovlige adfærd og ligebehandlingsprincippet, princippet om forbud mod forskelsbehandling samt proportionalitetsprincippet.

For det fjerde har appellanten subsidiært opfordret Domstolen til at udøve sin omgørelseskompetence til at annullere eller ændre bødens størrelse.

For det femte har appellanten nedlagt påstand om, at Domstolen ændrer bødens størrelse i begrænset omfang med henblik på at bringe den i overensstemmelse med den bøde, som datterselskabet Total Raffinage Marketing blev pålagt i sag T-566/88.

Endelig har appellanten nedlagt påstand om, at Domstolen ændrer bødens grundbeløb med henblik på at bringe den i overensstemmelse med den bøde, som datterselskabet Total Raffinage Marketing blev pålagt i sag T-566/88, eller i tilfælde af appel af denne dom, i Domstolens dom, som afsiges efter appel, såfremt Domstolen finder, at sagen er moden til påkendelse, eller i den dom, som afsiges af Retten, efter Domstolens ophævelse og hjemvisning efter en appel.